છેલ્લી બે કડીઓમાં બેક્ટેરિયાનો પ્રારંભિક પરિચય મેળવ્યા પછી આજની કડીમાં આપણે આ સુક્ષ્માધિસુક્ષ્મ સજીવ હસ્તીઓનો આપણા એટલે કે માનવજીવન ઉપર શો પ્રભાવ છે એ બાબતે વાત કરીએ. આટલું વાંચતાં જ હસવું આવી જાય એ સ્વાભાવિક છે. છેલ્લાં દોઢસો વર્ષોમાં થયેલા તાંત્રીકી વિકાસ અને એને પરિણામે ઉપલબ્ધ સગવડોથી ટેવાઈં ને આપણે માનવજાતના પ્રતિનિધિઓ ખુબ જ સ્વકેન્દ્રી અને ગુમાની થઈ ગયા છીએ. હવે મોટા ભાગના લોકો બહુ પ્રામાણિકપણે એવું માનતા થઈ ગયા છે કે સમગ્ર પૃથ્વી માનવજાતની માલિકીની છે અને અન્ય બધા જ પ્રકારની જીવસૃષ્ટિ તો એટલે અસ્તિત્વ ધરાવે છે કે આપણે માનવો એટલા ઉદાર છીએ! વળી એવી માન્યતા પણ બહુ વ્યાપક છે કે પૃથ્વીને વસવાલાયક આપણે જ બનાવી છે. અને એથી આપણે માલિકી જમાવીએ એમાં ખોટું શું છે! આવી માનસિકતા ધરાવતા આપણે કોઈ પણ પ્રકારનાં એકકોષીય સુક્ષ્મ સજીવો આપણા જીવન ઉપર પ્રભાવ પાડતાં હોય એવું શી રીતે સ્વીકારી શકીએ?